Невена Кежић

Радови Невене Кежић већ на први поглед освајају својом отвореношћу и неустрашивошћу. Тема је пас, али не било какав. Елеганција и култивисаност хрта или добермана одговара њеним визуелним преференцијама. Издужене форме ових раса дају јој тематски повод за изношење на видјело дубоких страсти, чија је исконска форма нерафинисана и сирова, те на тај начин даје до знања да је иза спољашњег изгледа углађености могуће (и вјероватно јест) царство базичних импулса.

Посматрач је свјестан те сржи која у срцу дјела пулсира својом вишезначношћу. Она (срж) посједује способност да побуди у њему самом оно што га највише дира. Ипак, из тог универзалног језгра Невена успијева испрести јаснији смјер дјеловања емоција, што подупире одговарајућим ликовним третманом. Тамо гдје преовладавају љутња, бијес, агресија - линија је оштра, нервозна, готово пара душу. Ако се појави боја, тада је то црвена, жестока и нападна и служи као појачивач доживљаја опасности и нервозног ишчекивања. На радовима који, пак, емитују много већи распон, попут препуштања, разиграности, очекивања, чулности - линија се претаче у текстуру која по захтјеву нужности више или мање материјализује само одређене дијелове форме, а сама контура понегдје остаје огољена.

Простор који додјељује главним ликовима је врло скучен. Такав мора бити да би радња или стање били високо засићени енергијом. У тијесном простору све је ту – осјети се било, дах, покрети, долази до зближавања и интимизирања са посматраним, али у исто вријеме постоји свијест да треба бити на опрезу због могућих посљедица: посматрано се буди у посматрачу.

Наравно и сама природа техника и материјала које користи води је ка најподеснијем модалитету дјеловања. Невена се према материјалу с којим долази у контакт односи као према живом бићу. Они увијек успостављају однос узајамног дјеловања, и чини се да се у процесу рада ослушкујући једно друго међусобно мијењају.

Цртачки убједљива, са распоном израза од баршунастог до крајње сировог, али увијек оправданог, Невена је аутор који је у стању да у својим дјелима сједини противрјечности. То јесте моћ. И на крају парафразирао бих Леонида Шејку који је размишљао, да што више противрјечности умјетник у себи интегрише, то је сам комплетнија личност.

Милан Крајновић